**Satu Taimi Irene Tiivola** (o.s. **Haavisto**, vuosina 1944–1946 **Kare**, 1946–1975 **Vuoristo**; 1. syyskuuta 1924 Sipoo – 7. joulukuuta 2023 Helsinki) oli suomalainen yrittäjä ja kauppaneuvos, joka toimi vaatetus-, hotelli- ja ravintola-alalla.

Ura
---

Tiivolan vanhemmat olivat autoilija Svante Haavisto ja Lempi Widberg, jotka olivat lähtöisin Isojoelta mutta asettuivat myöhemmin Helsinkiin. Tiivola työskenteli nuoruudessaan tekstiililiikkeen myymälänhoitajana ja kävi iltaoppikoulua. Hän nai vuonna 1944 Paavo Kareen (ent. Bogdanoff), mutta he erosivat jo kaksi vuotta myöhemmin.

Tiivolan toinen puoliso oli vuodesta 1946 ravintolanjohtaja Leo Vuoristo (1919–1973). Miehensä veikkausvoiton turvin Tiivola hankki vuonna 1950 Helsingin Kampinkadulta vaatetusliikkeen, ja hänen johdollaan Helsinkiläinen Muotihuone Oy kasvoi liikeketjuksi. Hän osallistui myös perheen ravintolatoimintaan, johon kuului muun muassa Suomen ensimmäinen hampurilaisravintola Broadway; puolisot uudistivat myös Porvoon Seurahuonetta ja Helsingin Espilää. Vuonna 1955 Satu Tiivola perusti alusvaateketju Lollon.

Vuoristojen hotelli- ja ravintolayritys arvioitiin 1970-luvun alussa pohjoismaiden suurimmaksi perheomisteiseksi ketjuksi, johon kuuluivat muun muassa Helsingin Adlon, Kaivohuone ja Seurahuone sekä Haikon kartano.

Leo Vuoriston kuoleman jälkeen Tiivola jatkoi yrityksen johtamista. Hän avioitui vuonna 1975 Suomen Yhdyspankin pääjohtajan, niin ikään vuonna 1973 leskeksi jääneen Mika Tiivolan kanssa. Vuoristo-yhtymä on keskittynyt Haikkoon, ja Tiivola jatkoi 2000-luvulla työskentelyä yhtiön hallituksen päätoimisena puheenjohtajana sekä toimi lukuisissa luottamustehtävissä. Hänelle myönnettiin kauppaneuvoksen arvonimi vuonna 1977.

Satu Tiivolalla oli kolme lasta, joista vanhin, vuonna 1946 syntynyt Irmeli-tytär, on hänen ensimmäisestä ja nuoremmat Veikko (s. 1952) ja yrittäjä Katriina Vuoristo (nyk. Wuoristo, s. 1954) hänen toisesta avioliitostaan.

Julkaisuja
----------

* Tiivola, Satu: *Satu miesten maailmassa*. Toimittanut Maarit Huovinen. Helsinki: Otava, 2000. ISBN 951-1-16407-4.

Lähteet
-------

1. 1 2 3 4 5  Vesikansa, Jyrki: "Tiivola, Satu (1924–)", *Suomen kansallisbiografia, osa 9*, s. 807–808. Helsinki: Suomalaisen Kirjallisuuden Seura, 2007. ISBN 978-951-746-450-5. / Teoksen verkkoversio.
2. 1 2 3  Heinonen, Jukka: Ystävysten Satu Tiivolan ja Aira Samulinin uskomattomat elämät ja kohtaamiset – Pelkäsivät samassa pommisuojassa vuonna 1944  7.3.2019. Seura.
3. ↑  Helaniemi, Rasmus: Kauppaneuvos Satu Tiivola on kuollut.  *Helsingin Sanomat*, 8.12.2023, s. A 15. Artikkelin verkkoversio. Viitattu 9.12.2023.
4. ↑

Aiheesta muualla
----------------

* Tiivola, Satu hakuteoksessa *Uppslagsverket Finland* (2012). (ruotsiksi)
* Satu Tiivolan muistokirjoitus Helsingin Sanomissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Kansallisbiografia
* Yle
* Uppslagsverket Finland
* Biografiasampo

 |
|  |
| Muut | 
* Hufvudstadsbladet

 |

 |